CELEX: C2004/217/52
Language: sl
Date: 2004-08-28 00:00:00
Title: Zadeva T-236/04: Tožba European Environmental Bureau in Stichting Natuur en Millieu proti Komisiji Evropskih skupnosti, vložena dne 9. junija 2004

28.8.2004   
            
            
               SL
            
            
               Uradni list Evropske unije
            
            
               C 217/29
            
         Tožba European Environmental Bureau in Stichting Natuur en Millieu proti Komisiji Evropskih skupnosti, vložena dne 9. junija 2004
   (Zadeva T-236/04)
   (2004/C 217/52)
   Jezik postopka: angleščina
   European Environmental Bureau, Bruselj in Stichting Natuur en Millieu iz Utrechta (Nizozemska), ki ju zastopata P. van den Biesen in B. Arentz, odvetnika, sta dne 9. junija 2004 na Sodišče prve stopnje Evropskih skupnosti vložila tožbo proti Komisiji Evropskih skupnosti.
   Tožeči stranki Sodišču prve stopnje predlagata, da:
   
               —
            
            
               delno razglasi za nično odločbo Komisije 2004/248/ES (1) in sicer člena 2(3) in 3(b).
            
         
               —
            
            
               Komisiji Evropskih skupnosti naloži plačilo stroškov.
            
         Tožbeni razlogi in bistvene navedbe
   Z izpodbijano odločbo je Komisija odločila, da ne bo spremenila Priloge I k Direktivi 91/414 (2) tako, da bi med aktivne snovi uvrstila tudi „atrazin“. Člen 4 Direktive 91/414 določa, da se lahko v državah članicah registrira le fitofarmacevtsko sredstvo, ki vsebuje aktivne snovi, uvrščene v Prilogo I. S tem, ko Komisije „atrazina“ ni uvrstila v Prilogo I, je preprečila nadaljnjo uporabo fitofarmacevtskih sredstev, ki vsebujejo to snov.
   Tožeči stranki tega vidika odločbe Komisije ne izpodbijata, pač pa izpodbijata prehodne določbe, na podlagi katerih je do 30. junija 2007 dovoljena omejena uporaba proizvodov, ki vsebujejo atrazin, pod pogoji, ki so namenjeni zmanjševanju rizika na najnižjo možno raven. V preambuli k izpodbijani odločbi je Komisija prehodne določbe upravičila s trenutno odsotnostjo učinkovitih alternativ in s potrebo, da se zagotovi čas za njihov razvoj.
   Tožeči stranki v podporo svojemu zahtevku navajata, da so izpodbijane določbe v nasprotju z Direktivo 91/414. Člen 8 navedene Direktive določa, da lahko države članice za obdobje 12 let nadaljujejo z registriranjem snovi, ki niso uvrščene v Prilogo I, če so že bile v prometu dve leti po dnevu notifikacije te direktive. Atrazin je taka snov. Kakorkoli, če te snovi v vmesnem času niso bile uvrščene v Prilogo I, potem po mnenju tožečih strank ni pravne podlage v Direktivi 91/414, da se dovoli njihova nadaljnja uporaba po izteku 12-letnega prehodnega obdobja. Tožeči stranki posledično navajata, da je Komisija z izpodbijanimi določbami sama ustvarila pravno podlago za nepretrgano registracijo atrazina, ne da bi za to imela pooblastilo v Direktivi 91/414.
   Tožeči stranki nadalje trdita, da je Komisija ravnala v nasprotju z Direktivo 92/43, (3) s tem da v izpodbijano odločbo ni uvrstila dodatnih omejitev v povezavi z ekološkim omrežjem posebnih ohranitvenih območij, imenovanim Natura 2000, določenim v členu 3 Direktive 92/43.
   
      (1)  UL L 78, 16.3.2004, str. 53
   
   
      (2)  Direktiva Sveta z dne 15. julija 1991 o dajanju fitofarmacevtskih sredstev v promet, UL L 230, 19.8.1991, str. 1-32
   
      (3)  Direktiva Sveta 92/43 z dne 21. maja 1992 o ohranjanju naravnih habitatov ter prosto živečih živalskih in rastlinskih vrst, UL L 206, 22. 7. 1992, str. 7-50